በትግራይ ክልል የብሔራዊ አደጋ ስጋት ምላሽ ሥራዎች በተገቢው መንገድ እየተከናወኑ ነው
ጽጌረዳ ጫንያለውአዲስ አበባ፡- በትግራይ ክልል የብሔራዊ አደጋ ስጋት ምላሽ ሥራዎች በተገቢው መንገድ እየተከናወኑ መሆናቸውን የብሔራዊ አደጋ ስጋት ሥራ አመራር ኮሚሽን አስታወቀ። ወደ ሱዳን የተሰደዱ ዜጎችን ለመቀበል የሚያስችል ሥራ እየሰራ መሆኑንና ለተመላሾቹ መጠለያ ካምፕ እየተገነባ መሆኑን ገለጸ::የኮሚሽኑ ኮሚሽነር አቶ ምትኩ ካሳ ከአዲስ ዘመን ጋር ባደረጉት ቃለ ምልልስ እንዳስታወቁት፤ በትግራይ ክልል የብሔራዊ አደጋ ስጋት ምላሽ ሥራዎች በተገቢው መንገድ እየተከናወኑ ነው። በደቡብ ትግራይ ለ24 ሺ፤ በምዕራብ ትግራይ ለ10 ሺ ዜጎች መድረስ ተችሏል።በክልሉ ቀደም ሲልም በሴፍትኔት የሚረዱ አንድ ነጥብ አንድ ሚሊዮን የሚሆኑ ዜጎች እንደነበሩ የጠቆሙት አቶ ምትኩ ፣ እነርሱን ጨምሮ አሁን በተፈጠረው ችግር ሰላም በተገኘባቸው አካባቢዎች ላይ ድጋፉ ተጠናክሮ መቀጠሉንና ከ20 እስከ 30 በመቶ የሚደርሱ የከተማ የቀን ሠራተኞችም ድጋፍ እየተደረገላቸው እንደሚገኝ አስታውቀዋል:: ኮሚሽኑ የሚመራው የሁሉም ሚኒስቴር መስሪያ ቤቶች ባለሙያዎችን ያካተተ የአስቸኳይ ጊዜ ምላሽ ማስተባበሪያ ማዕከል መኖሩን ያመለከቱት ኃላፊው፣ የማዕከሉ መመስረት ችግሮች በቀላሉ መፍትሄ እንዲያገኙ እያደረገ ነው ብለዋል። በተመሳሳይ በሰላም ሚኒስቴር የሚመራ የብሔራዊ አደጋ ምላሽ ሰጪ ቡድን መኖሩን ጠቁመው፣ ቡድኑ ለሚያጋጥሙ ችግሮች አፋጣኝ ምላሾች በመስጠት ሥራዎች እንዲቀሉ እያደረገ መሆኑን አመልክተዋል:: በየጊዜው የሚፈጠሩ ችግሮች አገሪቱን ልማት ላይ እንዳታተኩር አድርገዋታል የሚሉት ኮሚሽነሩ፤ መንግሥት ከሰው ነብስ የሚበልጥ የለም ብሎ ልማቱን ይዞ ለሚከሰቱ ችግሮች ምላሽ እየሰጠ ያለበት ሁኔታ የሚያስመሰገን ነው ብለዋል:: በተለይ በተለያዩ ምክንያቶች አዳዲስ ተፈናቃዮች ሲከሰቱ መልሶ ወደ መደበኛ ኑሯቸው ለማስገባት የሚያደርገው ርብርብና ቁርጠኝነት በየትኛውም አገር ላይ ይሆናል ተብሎ የማይታሰብ እንደሆነ አመልክተዋል::እንደ አቶ ምትኩ ገለጻ፣ በእስካሁኑ ችግሮቻችን በሚሊዮን የሚቆጠሩ ዜጎች ተፈናቅለዋል::ሆኖም ብዙ አደጋ ሳይደርስባቸው ከተፈናቀሉት 94 በመቶ የሚሆኑን ወደ መደበኛ ሕይወታቸው መመለስ መቻላቸውን አስታውቀዋል::ቀሪው ስድስት በመቶ (እስከ ሦስት መቶ ሺ) የሚደርሱት በመጠለያና በየዘመድ ቤት ተጠልለው የሚገኙ መሆናቸውን አመልክተው፤ ለነሱም የሚሰጠው ድጋፍ ባሉበት የቀጠለ መሆኑን ገልጸዋል:: አሁን በትግራይ ክልል የተፈጠረው ችግር ቀደም ሲል አጋጥሞን በስኬት ከተወጣነው አንጻር ሲታይ ብዙ ይፈትነናል የሚል ግምት የለም ብለዋል:: እስከ አሁን የነበሩት ክስተቶች በ50 ዓመት ታሪክ ውስጥ ሆነው የማያውቁ ናቸው ያሉት አቶ ምትኩ፣ በቅርቡ የተከሰተውን የአፋር አካባቢ የጎርፍ ችግር ብናይ በ30 ዓመት ታሪክ ውስጥ የመጀመሪያ እንደሆነ የሚነገርለት ነው::ነገር ግን ሁሉም የከፋ አደጋ ሳያደርሱ አልፈዋል፡፡ በተለይም ከሰው ሕይወት መጥፋት ጋር ተያይዞ ኢሊኖ ያደረሰው ድርቅ እንደ ከ1977 ዓ.ም 750 ሺ ሰው አልነጠቀንም:: እንደ 1966 ዓ.ም 250 ሺ ሰውም አልሞተብንም::እንዲያውም በተቃራኒው የአንድም ሰው ሕይወት ሳያልፍ ችግሩ እልባት አግኝቷል ብለዋል:: ለዚህ ደግሞ መሠረቱ የመንግሥት አደጋን መከላከልና ምላሽ መስጠት አቅም ከጊዜ ወደጊዜ እየጠነከረ መምጣት እንደሆነ አመልክተዋል:: ወደ ሱዳን የተሰደዱ ዜጎችን ጉዳይ በዋናነት የሚመለከተው የውጭ ጉዳይ ሚኒስቴርን ቢሆንም ሲመለሱ መቀበሉና ተገቢውን ድጋፍ የማድረግ ሥራ የኮሚሽኑ በመሆኑ ድንበር አካባቢ የመጠለያ ካምፕ እየተሰራ እንደሚገኝ አስታውቀዋል::አዲስ ዘመን ታህሳስ 1/2013